## Pravilnik o ribolovnim alatima i opremi za mali ribolov

### NN 128/2000 (21.12.2000.), Pravilnik o ribolovnim alatima i opremi za mali ribolov

# MINISTARSTVO POLJOPRIVREDE I ŠUMARSTVA

2375

Na temelju članka 21 stavka
2. Zakona o morskom ribarstvu (»Narodne novine«, br. 46/97 – pročišćeni tekst)
ministar poljoprivrede i šumarstva donosi

## PRAVILNIK

### O RIBOLOVNIM ALATIMA I OPREMI ZA MALI RIBOLOV

Članak 1.

Ovim Pravilnikom određuje se namjena, vrste i količine ribolovnih alata
i opreme koja se smije rabiti u malom ribolovu te način obavljanja maloga
ribolova.

Članak 2.

U obavljanju maloga ribolova
smiju se rabiti sljedeće vrste i količine ribolovnih alata i opreme:

1. MREŽE STAJAĆICE

–                            mreža oližnica,

         ukupne duljine do 50 metara,

–                            mreža gavunara,

         ukupne duljine do 50 metara,

–                            mreža girara,

         ukupne duljine do 100 metara,

–                            mreža menulara,

         ukupne duljine do 100 metara,

–                            mreža bukvara,

         ukupne duljine do 100 metara,

–                            mreža prostica,

         ukupne duljine do 200 metara,

–                            mreža poponica,

         ukupne duljine do 100 metara,

2. VRŠE ZA LOV RIBE

– ukupno do tri (3) komada,

3. OSTI SA ILI BEZ UPORABE UMJETNE RASVJETE (FERALA)

– do dva (2) komada osti,

4. UDIČARSKI RIBOLOVNI ALATI

–                            odmet,

         ukupno do dva (2) komada, sa najviše po
tri (3) udice na svakom odmetu;

–                            kančenica,

         ukupno do dva (2) komada, sa najviše po
tri (3) udice na svakoj kančenici;

–                            povlačni povraz ili
panula,

         ukupno do dva (2) komada, sa najviše po
tri (3) udice na svakoj panuli;

–                            povraz s kukom za lov
glavonožaca,

         ukupno do dva (2) komada;

–                            stajaći pridneni
parangal,

         jedan ili više njih sa ukupno do najviše
stotinu i pedeset (150) udica;

–                            naprava (trapula) za
lov velikog crva,

         ukupno do dva (2) komada;

5. OBALNE MREŽE POTEGAČE

–                            kogol,

         jedan (1) komad

–                            strašin,

         jedan (1) komad

6. ALATI ZA SAKUPLJANJE ŠKOLJAKA

–                            strugač (rašketa) za
sakupljanje školjaka,

         jedan (1) komad.

Članak 3.

U obavljanju malog ribolova udičarskim ribolovnim alatima ne smiju se
rabiti jednokrake ili višekrake udice veličine veće od 21 milimetra.

Članak 4.

U obavljanju malog ribolova zabranjeno je loviti TUNJA (*thunnus
thynnus*), IGLUNA (*Xiphias gladius*) i IGLANA (*Tetrapturus belone*).

Članak 5.

Kod obavljanja malog ribolova mrežama stajaćicama u plovilu se istodobno
smije nalaziti i u ribolovu istodobno rabiti najviše do 200 metara ukupne
duljine svih vrsta mreža stajaćica.

Članak 6.

Kod obavljanja ribolova mrežama stajaćicama na doček mreže stajaćice se:

1. moraju dignuti iz mora najkasnije do 09.00 sati;

2. smiju postavljati u more najranije dva (2) sata prije zalaska sunca.

Članak 7.

(1) Umjetna rasvjeta (feral) u malom ribolovu smije se rabiti samo kod
ribolova ostima i kod ribolova običnim povrazima s kukom za lov glavonožaca.

(2) U obavljanju maloga ribolova ostima i povrazima s kukom za lov
glavonožaca uz uporabu umjetne rasvjete smije se rabiti:

– umjetna rasvjeta jačine do 1.000 kandela (Cd),

– plovilo koje se pokreće samo uz uporabu vesala.

(3) U obavljanju maloga ribolova iz stavka 1. i 2. ove točke zabranjeno
je rabiti plovilo sa ugrađenim staklom na dnu plovila ili druge naprave pomoću
kojih je moguće gledati pod morem.

Članak 8.

(1) Mali ribolov uz uporabu obalnih mreža potegača kogola i/ili strašina
smije se obavljati samo:

1. tako da se kogol i strašin pomoću konopa potežu po morskom dnu s
plovila usidrenog ili vezanog uz obalu;

2. od zalaska do izlaska
sunca;

3. u razdoblju od 1.
studenoga do 1. ožujka;

4. u ribolovnim zonama i na
lovištima navedenim u propisima kojima se regulira obavljanje gospodarskog
ribolova na moru uz uporabu kogola i strašina.

(2) U malom ribolovu
zabranjeno je obavljati ribolov kogolom i strašinom uz uporabu plovila u
pokretu.

Članak 9.

Sakupljanje školjaka u malom
ribolovu zabranjeno je obavljati uz uporabu naprava pomoću kojih je osobi koja
roni omogućeno disanje pod morem ili kretanje pod morem ili na površini mora
bez uporabe vlastite snage.

Članak 10.

Zbog sigurnosti, u plovilu
kojim se obavlja mali ribolov smije se – pored ovlaštenika odobrenja za mali
ribolov – nalaziti još jedna i/ili više osoba čija se pomoć smije koristiti za
obavljanje ribolova.

Članak 11.

(1) Kod obavljanja maloga
ribolova smiju se koristiti samo brodice namijenjene za osobne potrebe koje su
upisane u očevidnik brodica za osobne potrebe lučke kapetanije odnosno lučke
ispostave.

(2) Iznimno od odredbe stavka
1. ovoga članka, kod obavljanja maloga ribolova smije se koristiti i brodica
namijenjena za gospodarske svrhe upisana u očevidnik brodica za gospodarske
svrhe lučke kapetanije odnosno lučke ispostave pod uvjetom da se tom brodicom
ne obavlja gospodarski ribolov.

Članak 12.

(1) Na jedno plovilo smiju se upisati najviše dva (2) odobrenja za
obavljanje maloga ribolova.

(2) U odobrenje za obavljanje malog ribolova smije se upisati najviše do
dva plovila.

Članak 13.

Kod obavljanja maloga ribolova ovlaštenici odobrenja za mali ribolov ne
smiju združivati alate i opremu za ribolov.

Članak 14.

(1) Iznimno u slučaju kvara
pogonskog stroja plovila ili havarije plovila ovlaštenik odobrenja za mali
ribolov smije ribolov obavljati brodicom koja nije upisana u njegovom odobrenju
za mali ribolov.

(2) Kod obavljanja ribolova
iz stavka 1. ovoga članka potrebno je kod sebe imati posebnu potvrdu kojom se
dokazuje kvar pogonskog stroja plovila ili havariju plovila upisanog u
odobrenju za mali ribolov.

(3) Posebnu potvrdu iz stavka
2. ovoga članka izdaje lučka kapetanija ili njezina ispostava, a ova potvrda
vrijedi najduže 30 dana od dana njezina izdavanja.

Članak 15.

Ako način na koji se smije obavljati mali ribolov i/ili način na koji se
smiju rabiti ribolovni alati i oprema u malom ribolovu nije propisan ovim
Pravilnikom, primjenjuju se odredbe Zakona o morskom ribarstvu i propisa
donesenih na temelju njega koji se odnose na način uporabe i namjenu ribolovnih
alata i opreme koja se smije rabiti kod obavljanja gospodarskog ribolova na
moru.

Članak 16.

Danom stupanja na snagu ovoga
Pravilnika prestaju važiti odredbe Pravilnika o ribolovnim alatima i opremi za
mali ribolov (»Narodne novine«, br. 89/96, 30/97 i 78/98).

Članak 17.

Ovaj Pravilnik stupa na snagu
1. siječnja 2001. godine.

Klasa: 011-02/00-01/148
Urbroj: 525-1-00-1
Zagreb, 14. prosinca 2000.

Ministar
poljoprivrede i šumarstva
**mr. sc. Božidar Pankretić**, v. r.

if !supportEmptyParas endif

Pravilnik, NN 128/2000-2375